b'\n_START_ARTICLE_\nDen europeiske minnedag for ofre for stalinisme og nazisme\n_START_PARAGRAPH_\nDen europeiske minnedagen for ofrene for stalinismen og nazismen (engelsk: European Day of Remembrance for Victims of Stalinism and Nazism), som markeres 23. august, ble vedtatt innf\xc3\xb8rt av Europaparlamentet i 2008/2009\xc2\xa0som en \xc2\xabEuropa-omfattende minnedag for ofrene for alle totalit\xc3\xa6re og autorit\xc3\xa6re regimer, som skal markeres med verdighet og upartiskhet\xc2\xbb. Minnedagen er blitt markert p\xc3\xa5 EU-niv\xc3\xa5 siden 2009. Datoen 23. august er til minne om dagen da Molotov\xe2\x80\x93Ribbentrop-pakten ble undertegnet i\xc2\xa0Kreml i 1939, da Sovjetunionen og det nasjonalsosialistiske Tyskland delte \xc3\x98st-Europa mellom seg, omtalt av parlamentets president Jerzy Buzek i 2010 som \xc2\xabsammensvergelsen av de to verste former for totalitarisme i menneskets historie\xc2\xbb._NEWLINE_Minnedagens form\xc3\xa5l er \xc3\xa5 bevare minnet om ofrene for massedeportasjoner og utryddelser, og samtidig befeste demokratiet og bidra til fred og stabilitet i Europa.\n_START_SECTION_\nBakgrunn\n_START_PARAGRAPH_\nI april 2008 gjennomf\xc3\xb8rte det slovenske EU-formannskapet og Europakommisjonen European Public Hearing on Crimes Committed by Totalitarian Regimes. Hensikten var \xc3\xa5 bidra til \xc3\xa5 styrke offentlighetens kunnskap om totalit\xc3\xa6re regimer._NEWLINE_Minnedagen 23. august ble foresl\xc3\xa5tt av Praha-erkl\xc3\xa6ringen, som ble undertegnet 3. juni 2008 av V\xc3\xa1clav Havel og en rekke andre europeiske politikere og menneskerettsforkjempere under en internasjonal konferanse arrangert av den tsjekkiske regjeringen og senatet, med tittelen European Conscience and Communism._NEWLINE_23. september 2008 undertegnet 409 medlemmer av Europaparlamentet, dvs. et flertall av parlamentsmedlemmene, en erkl\xc3\xa6ring om proklamasjon av 23. august som Den europeiske minnedagen for ofrene for stalinismen og nasjonalsosialismen._NEWLINE_2. april 2009 vedtok Europaparlamentet (med 533 stemmer for, 44 mot og 33 avholdende) en resolusjon som oppfordret medlemslandene i EU, samt andre europeiske land, til \xc3\xa5 implementere 23. august som Den europeiske minnedagen for ofrene for stalinismen og nazismen._NEWLINE_3. juli 2009 vedtok Organisasjonen for sikkerhet og samarbeid i Europa (OSSE) Vilnius-erkl\xc3\xa6ringen, som st\xc3\xb8ttet initiativet til \xc3\xa5 utrope 23. august som internasjonal minnedag for ofrene for totalitarismen og oppfordret OSSEs medlemsland til \xc3\xa5 bidra til \xc3\xb8kt kunnskap om totalit\xc3\xa6re regimer. I OSSEs resolusjon, foresl\xc3\xa5tt av Slovenia\xc2\xa0og Litauen, het det at Europa har opplevd \xc2\xabto totalit\xc3\xa6re regimer, det nazistiske og det stalinistiske, som var ansvarlige for folkemord, krenkelser av menneskerettigheter og frihet, krigsforbrytelser og forbrytelser mot menneskeheten\xc2\xbb, og oppfordret OSSEs medlemsland til \xc3\xa5 \xc2\xabinnta en felles holdning mot totalit\xc3\xa6re regimer uansett deres ideologiske bakgrunn\xc2\xbb og videre kritiserte \xc2\xabglorifiseringen av totalit\xc3\xa6re regimer, herunder offentlige demonstrasjoner som glorifiserer nazi- eller Stalin-fortiden\xc2\xbb._NEWLINE_17. juni 2009 innf\xc3\xb8rte Latvias parlament 23. august som Minnedagen for ofrene for stalinismen og nazismen._NEWLINE_18. juni 2009 endret Estlands parlament Loven om offentlige helligdager og minnedager, og innf\xc3\xb8rte 23. august som Minnedagen for ofrene for stalinismen og nazismen._NEWLINE_19. november 2009 innf\xc3\xb8rte Bulgarias parlament 23. august som Minnedagen for ofrene for forbrytelsene beg\xc3\xa5tt av kommunistiske og andre totalit\xc3\xa6re regimer. Minnedagen ble offisielt markert for f\xc3\xb8rste gang i 2010._NEWLINE_21. juli 2010, i et enstemmig vedtak, innf\xc3\xb8rte Georgias parlament Minnedagen for den sovjetiske okkupasjonen 25. februar og Minnedagen for ofrene for totalit\xc3\xa6re regimer 23. august._NEWLINE_EUs institusjoner har markert minnedagen hvert \xc3\xa5r siden 2009. 23. august 2009, da minnedagen ble markert for f\xc3\xb8rste gang, var 70-\xc3\xa5rsdagen for undertegnelsen av Molotov-Ribbentrop-pakten._NEWLINE_I Norge foreslo Venstre-leder Trine Skei Grande i 2010 \xc3\xa5 innf\xc3\xb8re 23. august som offisiell minnedag for ofre for totalit\xc3\xa6re regimer. If\xc3\xb8lge Jonas Gahr St\xc3\xb8re har ikke regjeringen \xc2\xabplaner om offisiell markering av 23. august som minnedag for ofre for totalit\xc3\xa6re og autorit\xc3\xa6re regimer, men jeg vil legge til at jeg mener det er viktig med informasjon om og respekt for disse ofrene som skal markeres denne dagen\xc2\xbb._NEWLINE_Europaparlamentets resolusjon av 2. april 2009 inneholdt ogs\xc3\xa5 en oppfordring til \xc3\xa5 opprette et felles europeisk dokumentasjonssenter og minnesmerke for ofre for alle totalit\xc3\xa6re regimer og til \xc3\xa5 \xc3\xb8ke den \xc3\xb8konomiske st\xc3\xb8tten til slike aktiviteter, kritiserte d\xc3\xa5rlig tilgang til arkiver fra kommunisttiden i endel tidligere kommunistdiktaturer, oppfordret Europakommisjonen og medlemslandene i EU til \xc3\xa5 \xc3\xb8ke st\xc3\xb8tten til Memorial og lignende organisasjoner, og understreket n\xc3\xb8dvendigheten av internasjonal straffejustis. Oppfordringene fra Europaparlamentet ble rettet til Det europeiske r\xc3\xa5d, Europakommisjonen, parlamentene i medlemsstatene, regjeringene og parlamentene i kandidatlandene, regjeringene og parlamentene i land som er assosiert med Den europeiske union, og regjeringene og parlamentene i medlemslandene til Europar\xc3\xa5det.'